
CT készülék geometriai kalibrációja távlatpontok meghatározásával

A CT készülék által készített kép rekonstrukciójának végrehajtásához a forrás (más néven
nézőpont vagy fókuszpont) helyzetének ismerete szükséges. A pontatlan nézőpont pozíció a
rekonstrukciót követően artefaktumokkal terhelt, homályos CT képeket eredményez. A forrás
helyzete közvetlen távolság méréssel nem meghatározható, így a bevett eljárásokhoz képest
új, a párhuzamos élek perspektívikus leképezésekor keletkező, úgynevezett eltűnő pontokon
alapuló eljárási módot választottam a nézőpont helyzetének becsléséhez. Ezen módszer segítségével a fantomként alkalmazott kocka ideális helyzetét kerestem meg, amely esetben a
hibákkal terhelt rendszer Monte-Carlo szimulációja során a nézőpont meghatározása a lehető
legkisebb szórással történhet. Ennek során tapasztalható volt, hogy az eljárás rendkívül érzé-
keny a kocka gyártási pontatlanságára, illetve a kocka éleinek leképezésére illesztett egyenesek
paramétereinek hibáira.
Ezt követően a kocka függőleges tengely körüli forgatását szimulálva vizsgáltam, hogy
mekkora pontossággal lehetséges a nézőpont kiszámítása, ha az forgatás során adódó néző-
pontokat átlagolom. Élve a feltételezéssel, hogy az átlagos nézőpont várható értéke megegyezik a tényleges nézőponttal, az átlagként számolt nézőpont kisebb szórást mutatott.
A fenti módszer méréssel is megvalósításra került, ahol egy kockáról készült felvételeken
élkereső algoritmust implementáltam és ez esetben is vizsgáltam az elérhető maximális néző-
pont meghatározási pontosságot. Eredményként az alkalmazott eszközökkel és a rendelkezésre
álló műanyag kocka gyártási pontosága mellett 3 ± 1 mm nézőpont meghatározási pontosság
érhező el, mely már az ipari alkalmazhatóság szempontjából releváns értéket jelent.



